Nicola Sacco ja Bartolomeo Vanzetti
Nicola Sacco (22. aprill 1891 – 23. august 1927) ja Bartolomeo Vanzetti (11. juuni 1888 – 23. august 1927) olid Itaaliast pärit anarhistid, kes mõisteti 15. augustil 1920 süüdi ettevõtte Slater and Morill Shoe Company (Braintree, Massachusetts, Ameerika Ühendriigid) turvamehe ja kassapidaja mõrvas ning relvastatud röövis. 23. augustil 1927 hukati nad elektritoolil Charlestowni vanglas. Nicola Sacco sündis Lõuna-Itaalias, kuid 1908. aastal kolis Ameerika Ühendriikidesse. Tal oli naine Rosina, kellega tal oli üks poeg ning Sacco arreteerimise ajal oli Rosina nende teise lapse ootel. Ameerikas töötas Sacco käsitöölisena mitmes jalatsitehases. Bartolomeo Vanzetti sündis Põhja-Itaalias ja immigreerus Ameerikasse 1908. aastal. Vanzettil ei olnud kindlat ametit, vaid ta tegi väiksemaid töid nii Massachusettsis kui ka New Yorgis ja Connecticutis. Arreteerimise ajal töötas ta kalakauplejana Plymouthis Massachusettsis.